Flemming Møller Mortensen (S), 2024-04-19:
Mange tak.
Når vi er her i Folketingssalen, bevidstgøres vi til fulde om vores demokratier, værdier og fællesskaber i rigsfællesskabet.
Rigsfællesskabet bygger på et langt og et tæt samarbejde – tre lande forenet i rammen af rigsfællesskabet, tre lande, som indgår i andre samarbejder, eksempelvis det nordiske samarbejde og NATO.
Og NATO er så også i løbet af de seneste år blevet en fællesnævner for alle de otte nordiske lande, og godt for det.
Sikkerhedsdebatten og allokeringen af mange ressourcer til forsvar havde vi ikke forudset ville blive et altafgørende politisk tema, men det er det blevet, og det er godt, at vi forholder os så nøgternt og samlet til det.
På vores udvalgsrejse til Færøerne drøftede vi udviklingen af radarforanstaltninger, inspektionskapaciteten til havs og tilstedeværelsen af russiske skibe i Tórshavn Havn, fiskeriaftaler og sanktioner imod Rusland.
Og på rejsen til Nordvestgrønland besøgte vi den amerikanske Pituffik Space Base, og Grønlands strategiske placering i forhold til satellitovervågning var et stort tema, ligesom territorial suverænitetshåndhævelse, forsvarsaftale og nødvendige kapacitet i Nordatlanten og i Arktis var det.
Godt, at vores tre regeringer arbejder så tæt sammen, og at Kontaktudvalget er blevet en fast og god struktur for den tætte, gensidige drøftelse for at være bedst mulig på forkant med muligheder og udfordringer.
Det tætte samarbejde mærker jeg også tydeligt i forbindelse med vores drøftelser her i Folketinget, og tusind tak for det.
Sikkerhed og fokus på forandringer og trusler er med andre ord rammen og grundlaget for vores frihed, demokrati, forsyningssikkerhed.
Alle tre lande er så utrolig afhængige af samhandelen med verden omkring os, og eksporten driver alt.
God økonomi giver gode muligheder, og Grønland og Færøerne har en rigtig god fangst og afsætning i disse år, og hvor er det godt.
Når jeg ser ud i Folketingssalen, har jeg lyst til at sige en rigtig stor tak til jer kolleger for et virkelig godt samarbejde i forbindelse med rigsfællesskabet og de anliggender, vi tager os af, og særlig til fire gode, engagerede, vidende, positivt smittende nordatlantiske kolleger, nemlig fru Anna Falkenberg, hr. Sjúrður Skaale, fru Aaja Chemnitz og fru Aki-Matilda Høegh-Dam.
Tusind tak.
I hjælper så dygtigt i forbindelse med udvalgsarbejdet og sikrer udbytterige rejser til Færøerne og Grønland i samarbejde med rigsombuddet.
Det skal I virkelig have stor, stor tak for.
På vores rejser sidste år fokuserede vi korrekt på politi, retsvæsen og domstole.
Vi besøgte fængslet eller anstalten.
Og vi besøgte dommerne i Tórshavn.
Vi besøgte politistationen i Qaanaaq og politienheden på Pituffik Space Base.
Vi besøgte virkelig dedikerede fagpersoner, som foldede deres hverdag ud for os med glæde og med udfordringer.
Det er meget vigtigt for os her i Folketinget at forstå og engagere os i.
Arbejdsmarkederne i alle tre lande kører virkelig på fuld damp.
Der er ekstremt lav ledighed.
Udbud og efterspørgsel sætter sig med sine konsekvenser i produktionen, i servicefagene, og det gør sig også gældende på velfærdsområderne, f.eks. sundhedsvæsenet.
Igennem mange år har vi inden for rigsfællesskabet, også inden for det nordiske samarbejde, kunnet hjælpe hinanden med udfordringer, mobil arbejdskraft.
Det ser vanskeligere og vanskeligere ud.
Jeg var selv for år tilbage sygeplejerske i Ilulissat, fordi der var et behov i Ilulissat, og fordi jeg havde en stor lyst til at komme derop.
I dag er behovet for og manglen på faglig arbejdskraft stort mange steder, ikke blot på kysten, i provinsen, men også i de største byer, og det gælder hele rigsfællesskabet.
Det er godt, at der bliver drøftet nye mulige samarbejdsaftaler, eksempelvis mellem Grønland og Danmark på sundhedsområdet og specielt på kræftområdet.